Edward Albee
Store norske leksikon,Språk og litteratur,Litteratur i verden,Nord- og Mellom-Amerikas litteratur,USAs litteratur,USAs litteratur 1950-2000
Edward Albee var en amerikansk dramatiker, som er mest kjent for dramaet Hvem er redd for Virginia Woolf?. Han ble tre ganger tildelt Pulitzerprisen for drama, for Balansegang (1967), Seascape (1975) og Tre høye kvinner (1994).
Forfatterskap Etter å ha forsøkt seg som lyriker ble Albee kjent for en rekke enaktere som er tydelig påvirket av det absurde drama. Det første av hans stykker som ble oppført var The Zoo Story (1959, Berlin), der en ung mann begår selvmord ved at han tvinger en tilfeldig fremmed i Central Park, New York, til å drepe seg. Samme sted hadde The Death of Bessie Smith sin urpremiere (1960). Der danner en kjent svart sangers død bakgrunnen for den meningsløse, men hatske kranglingen ved det andre sykehuset hun blir brakt til. Andre enaktere er The Sandbox (1960), Fam and Yam (1960) og The American Dream (1961). I Hvem er redd for Virginia Woolf? (Originaltittel Who's Afraid of Virginia Woolf?, 1962) foregår handlingen i løpet av en natt hjemme hos en middelaldrende professor og hans hustru som, med et yngre ektepar som tilskuere, river ned for hverandre den løgn de selv hadde skapt om en ikke-eksisterende sønn. Dramaet ble filmatisert 1966 med Elizabeth Taylor og Richard Burton, og regi av Mike Nichols. Albee ble også nominert til Pulitzerprisen for stykket i 1964, men prisen ble holdt tilbake på grunn av stykkets eksplisitte språk og seksuelle karakter. Albees senere stykker har fått en mer blandet mottakelse. Blant disse er det symbolske Tiny Alice (1965), A Delicate Balance (1966, Pulitzerprisen) og de mer eksperimentelle Box and Quotations from Chairman Mao Tse-Tung (1969), All Over (1972), Seascape (1975), enakterne Listening og Counting the Ways, utgitt som Two Plays (1977), og The Lady from Dubuque (1978). I 1993 hadde han stor suksess med Three Tall Women, som også vant Pulitzerprisen. Albee har ellers dramatisert Carson McCullers' The Ballad of the Sad Café (1963) og James Purdys Malcolm (1966). Samlede skuespill i tre bind, The Plays, ble utgitt 1991. Etter noen års stillhet rundt Albees forfatterskap kom han tilbake for fullt med tre nye arbeider i løpet av svært kort tid. The Play About the Baby, Geita, eller hvem er Sylvia (originaltittel: The Goat, or Who is Sylvia), samt The Occupant ble publisert og oppført i løpet av en femårsperiode. For Sylvia ble Albee tildelt sin andre Tony Award. Utvalgte oversettelser til norsk Den amerikanske drøm (1963). Originaltittel The American Dream (1960). Oversatt av Finn Havrevold. Oppført av Fjernsynsteatret i 1966.  Hvem er redd for Virginia Woolf? (1963). Originaltittel Who Is Afraid of Virginia Woolf?. Oversatt av Peter Magnus. Oppført blant annet på Nationaltheatret (1964, 1974 og 1988), Trøndelag Teater (1964), Den Nationale Scene (1977 og 1999), Oslo Nye Teater (2002 og 2016) Riksteatret (2010), Rogaland Teater (2011), Hålogaland Teater (2015).  Balansegang (1967), også kjent som Utrygg balanse og Hårfin balanse (1967). Originaltittel: A delicate balance (1966). Oversatt av Jens Bjørneboe.Teatermanus. Blant annet vist på Nationaltheatret (1967).  I dyrehagen (1978), også kjent som Dyrehagehistorien (1990). Originaltittel The Zoo Story (1958). Oversatt av Jon Lennart Mjøen. Oppført blant annet av Fjernsynsteatret (1978), Teater Manu (2013).  Tre høye kvinner (1995). Originaltittel Three Tall Women. Oversatt av Carl Jørgen Kiønig. Oppført av Riksteatret (1995), Trøndelag Teater (1995), Oslo Nye Teater (1996).  Geita, eller hvem er Sylvia (2005). Originaltittel The Goat, or Who Is Sylvia (2002). Oversatt av Carl Jørgen Kiønig. Oppført av Trøndelag Teater (2005). Utmerkelser Albee har blitt tildelt en rekke utmerkelser. Blant dem er Pulitzerprisene for Balansegang (1967), Seascape (1975) og Tre høye kvinner (1994). Les mer i Store norske leksikon USAs litteratur Teater i USA Eksterne lenker The Edward Albee Society The Edward F. Albee Foundation i Montauk Sceneweb.no om Edward Albee Albee i Internet Broadway Database Albees verker i Open Library Albee på norsk: verker i Nasjonalbiblioteket Litteratur Bottoms, Stephen (2005): The Cambridge Companion to Edward Albee. Cambridge University Press. ISBN 978-0521542333 Gussow, Mel (1999): Edward Albee: A Singular Journey: A Biography. Simon & Schuster. ISBN 978-0684802787 Kolin, Philip C. (redaktør, 1988): Conversations with Edward Albee. University Press of Mississippi. ISBN 978-0878053421